b'\n_START_ARTICLE_\nProfesija\n_START_PARAGRAPH_\nProfesija predstavlja tisti poklic, ki je dosegel svoje mesto in status v dru\xc5\xbebeni delitvi dela. Strokovnjaki sogla\xc5\xa1ajo, da so temeljni kriteriji za status profesije: teoretsko znanje, predpisano izobra\xc5\xbeevanje, preverjanje in potrjevanje usposobljenosti s strani dr\xc5\xbeave, nadzor nad profesijo s pooblastili za ukrepanje._NEWLINE_Pripadniki neke profesije obvladujejo visoko zahtevna znanja in izku\xc5\xa1nje, se redno in dolgo usposabljajo. Naro\xc4\x8dniki sprejemajo njihovo ekpertizo in storitve kot nevpra\xc5\xa1ljive. Oblikujejo profesionalno organizacijo, ki nadzoruje vstop v poklic in izvaja profesionalni nadzor nad stroko. Delovanje pripadnikov profesije zaznamujejo profesionalna kultura, strokovni jezik in profesionalna etika. Polo\xc5\xbeaj profesije uravnava dr\xc5\xbeava._NEWLINE_Zdravnik, odvetnik in duhovnik veljajo za tradicionalne predstavnike zrelih in uveljavljenih profesij. Po vzorih razvoja profesij zdravnika in odvetnika so se zgledovali mnogi poklici._NEWLINE_Ve\xc4\x8dina dana\xc5\xa1njih poklicev izkazuje mnoge zna\xc4\x8dilnosti zrelih profesij, a statusa profesije \xc5\xa1e niso dosegle. Poklici se na dolo\xc4\x8deni stopnji razvoja podajo na pot za dosego profesionalne identifikacije, a uspe le redkim. Profesionalizacija pa se ne zgodi od sebe, zanjo sta potrebni samozavedanje in samo-organizacija poklica.'